
PRANEŠIMAS ŽINIASKLAIDAI
2026 m. rugpjūčio 17 d.
Svarstote apie vartojimo paskolą? 5 klausimai, kurie padės priimti atsakingą sprendimą
Augančios kainos, būsto atnaujinimas, automobilio įsigijimas ar netikėtos išlaidos dažnai paskatina svarstyti apie vartojimo paskolą. Vis dėlto „Luminor“ banko klientų pritraukimo vadovė Rūta Mylė primena, kad prieš skolinantis svarbu įvertinti ne tik tai, ar paskola bus suteikta, bet ir tai, ar ji iš tiesų reikalinga bei bus lengvai valdoma visą grąžinimo laikotarpį.
Pasak ekspertės, sprendimas skolintis turėtų būti pagrįstas ne emocijomis ar momentiniu poreikiu, o aiškiu finansiniu planu ir ilgalaikiais tikslais. Naujausi „Luminor“ duomenys taip pat rodo pozityvią tendenciją – jaunesni klientai vis aktyviau lygina paskolų kainas ir sąlygas, o finansavimo sprendimą priima įvertinę kelių bankų pasiūlymus. 
„Prieš pasirašant paskolos sutartį verta skirti laiko ir sąžiningai sau atsakyti į kelis esminius klausimus. Tokia savotiška finansinė patikra padeda į sprendimą pažvelgti plačiau ir įvertinti ne tik šios dienos poreikius, bet ir ilgalaikes pasekmes. Kuo geriau pasiruošiama prieš skolinantis, tuo didesnė tikimybė, kad paskola taps priemone siekti tikslų, o ne papildomu finansinio streso šaltiniu“, – pažymi R. Mylė.
1. Ar šis pirkinys tikrai būtinas dabar?
Pirmiausia verta įvertinti, ar paskolos reikia neatidėliotinai, ar pirkinį būtų galima atidėti ir reikalingą sumą sukaupti savarankiškai.
„Vartojimo paskola gali būti naudinga priemonė finansuojant svarbias ir apgalvotas išlaidas, kai ji padeda įgyvendinti konkretų tikslą, kurio nebūtų įmanoma pasiekti iš karto vien nuosavomis lėšomis. Tačiau sprendimas skolintis neturėtų būti priimamas spontaniškai ar vedamas emocijų. Jei paskolos poreikį lemia trumpalaikis noras, impulsyvus pirkinys ar siekis neatsilikti nuo aplinkinių, verta stabtelėti ir įvertinti, ar po kelių savaičių ar mėnesių tas pirkinys vis dar atrodys toks pat reikalingas“, – pažymi R. Mylė.
Pasak jos, kuo konkretesnis poreikis ir aiškesnis grąžinimo planas, tuo lengviau įvertinti, ar paskola iš tiesų padės, o ne tik laikinai atitolins finansinį sprendimą.
2. Ar žinau, kiek iš viso grąžinsiu?
Vertinant paskolos pasiūlymą svarbu atkreipti dėmesį ne tik į norimą pasiskolinti sumą ar mėnesio įmoką, bet ir į bendrą kredito kainą.
„Prieš priimant sprendimą verta suprasti ne tik tai, kiek gausite šiandien, bet ir kiek bendrai sumokėsite grąžindami paskolą. Bendra kredito kaina leidžia objektyviau įvertinti, ar įsipareigojimas atitinka jūsų finansines galimybes ir ar pasirinktas sprendimas iš tiesų yra racionalus“, – sako R. Mylė.
Ji priduria, kad palyginti kelių kreditorių pasiūlymus šiandien tampa įprasta praktika, ypač tarp jaunesnių klientų. Vidutinis jau esamo „Luminor“ kliento, kuris ima vartojimo paskolą, amžius siekia apie 40 metų. Tuo metu kitų bankų klientų, kurie ateina į „Luminor“ palyginti vartojimo paskolų sąlygų ir galiausiai pasirašo sutartį, amžiaus vidurkis šią vasarą siekia 29 metus, o nuo metų pradžios – 32 metus.
„Tai rodo, kad jaunesni klientai yra linkę aktyviau ieškoti geresnių sąlygų ir nebūtinai renkasi tą banką, kuriame naudojasi kasdiene bankininkyste. Jie palygina kainą, įmoką, grąžinimo terminą ir kitus sutarties aspektus, o tai yra sveikas ir atsakingas įprotis“, – teigia R. Mylė.
3. Ar mėnesio įmoka bus patogi mano biudžetui?
Prieš skolinantis svarbu apskaičiuoti, ar paskolos įmoka netaps našta kasdienėms išlaidoms. Ekspertė rekomenduoja įsitikinti, kad ir sumokėjus įmoką liks pakankamai lėšų būtiniausioms reikmėms bei santaupoms.
„Planuojant paskolos biudžetą svarbu orientuotis ne į didžiausią įmanomą įmoką, o į tokią, kuri leistų išlaikyti įprastą gyvenimo kokybę ir finansinį stabilumą. Jei sumokėjus mėnesio įmoką nebelieka galimybių padengti kasdienių išlaidų, taupyti ar susidoroti su netikėtomis situacijomis, tai signalas, kad verta persvarstyti skolinimosi sumą arba atidėti sprendimą“, – sako R. Mylė.
Pasak jos, atsakingai skolintis reiškia iš anksto įsivertinti, ar paskolos įmoka derės prie jūsų biudžeto ne tik šiandien, bet ir visą grąžinimo laikotarpį.
4. Kas būtų, jei mano pajamos sumažėtų?
Taip pat svarbu įvertinti ne tik dabartinę finansinę situaciją, bet ir tai, kaip pavyktų vykdyti įsipareigojimus pasikeitus aplinkybėms. Laikinas pajamų sumažėjimas, netikėtos išlaidos ar darbo pasikeitimas gali turėti įtakos šeimos biudžetui, todėl dar prieš skolinantis verta įsitikinti, kad turite pakankamą finansinį rezervą ir aiškų planą nenumatytiems atvejams.
„Niekas negali numatyti netikėtų išlaidų, laikino pajamų sumažėjimo ar darbo pasikeitimo, todėl finansinis rezervas suteikia daugiau saugumo ir lankstumo. Rekomenduojama turėti bent kelių mėnesių būtinųjų išlaidų dydžio santaupas – jos leidžia ramiau jaustis net ir pasikeitus aplinkybėms bei padeda išvengti papildomo skolinimosi susidūrus su laikinais finansiniais sunkumais“, – akcentuoja R. Mylė.
5. Ar palyginau skirtingus pasiūlymus?
Pirmasis gautas paskolos pasiūlymas nebūtinai bus palankiausias, todėl prieš priimant sprendimą verta apsvarstyti bent kelis skirtingų kreditorių pasiūlymus.
„Renkantis vartojimo paskolą nereikėtų apsiriboti pirmuoju gautu pasiūlymu. Skirtingi kreditoriai gali taikyti nevienodas sąlygas, todėl verta palyginti ne tik palūkanų normą, bet ir bendrą kredito kainą, mėnesio įmoką bei kitas sutarties sąlygas. Toks palyginimas padeda priimti labiau pagrįstą sprendimą ir išsirinkti pasiūlymą, kuris bus palankus ne tik šiandien, bet ir visą paskolos grąžinimo laikotarpį“, – sako R. Mylė.
Ši tendencija ryškiausia tarp klientų, kurie skolinasi automobiliui. „Automobilis dažnam jaunam žmogui tampa pirmuoju didesniu savarankišku finansiniu pirkiniu. Matome, kad šie klientai dažniau lygina pasiūlymus, įvertina savo galimybes ir renkasi banką pagal konkrečias paskolos sąlygas. Tai gera tendencija – ji rodo, kad jauni žmonės į finansinius įsipareigojimus žiūri vis racionaliau“, – apibendrina R. Mylė.
Naujų „Luminor“ klientų, pasirinkusių paskolą automobiliui, amžiaus vidurkis šią vasarą siekia 25 metus, o nuo metų pradžios – 27 metus, rodo banko duomenys.

Apie „Luminor“:
„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite čia.

